മാധ്യമങ്ങള് മൂലധന,വര്ഗീയ ശക്തികള്ക്കൊപ്പം സുഖശയ്യയില്: സ്പീക്കര് എം.ബി.രാജേഷ് കോഴിക്കോട്: രാജ്യത്തെ മാധ്യമങ്ങള് മുലധന,വര്ഗീയ ശക്തികള്ക്കൊപ്പം സുഖശയ്യയിലാണെന്ന് നിയമസഭാ സ്പീക്കര് എം.ബി.രാജേഷ്. മാധ്യമപ്രവര്ത്തകനും കെയുഡബ്ല്യുജെ നേതാവുമായിരുന്ന എന്.രാജേഷിന്റെ അനുസ്മരണദിനത്തില് കെ.പി.കേശവമേനോന് ഹാളില് മാധ്യമം, സമൂഹമാധ്യമം, അഭിപ്രായ സ്വാതന്ത്ര്യം എന്ന വിഷയത്തില് മുഖ്യപ്രഭാഷണം നടത്തുകയായിരുന്നു അദ്ദേഹം. സത്യാനന്തരകാലത്ത് വാര്ത്തകള് പ്രചരിക്കുന്നതോടൊപ്പം അസത്യവും പ്രചരിക്കുകയാണ്. അച്ചടിയില് മാത്രമല്ല കാഴ്ചയിലും മായം കലര്ത്തുന്ന കാലമാണിത്. മാധ്യമമേഖല വ്യവസായമായതോടെ വാര്ത്തകള് ചരക്കുകളായി മാറി. ദുരന്തങ്ങളെപോലും ദൃശ്യപ്പൊലിമയില് അവതരിപ്പിക്കുന്ന പ്രവണതയാണുള്ളത്. സമൂഹത്തില് നിലനില്ക്കുന്ന സ്ത്രീവിരുദ്ധതയുടെയും ദളിത് വിരുദ്ധതയുടെയും കരുണാ ദാരിദ്ര്യത്തിന്റേയും ആഴമറിയാന് സമൂഹമാധ്യമങ്ങളില് ഒന്നു കയറിനോക്കിയാല് മതിയെന്നും സ്പീക്കര് പറഞ്ഞു. ജനാധിപത്യവും സ്വാതന്ത്ര്യവും ഒന്നാണ്. മാധ്യമ സ്വാതന്ത്ര്യം നാട്ടിലുള്ള സ്വാതന്ത്ര്യത്തില്നിന്ന് ഉടലെടുക്കുന്നതാണ്. അത് അപകടത്തിലായാല് മാധ്യമ സ്വാതന്ത്ര്യവും അപകടത്തിലാകുമെന്നും അദ്ദേഹം പറഞ്ഞു. എന്.രാജേഷ് സ്മാരക ചാരിറ്റബിള് ട്രസ്റ്റ് ചെയര്മാന് എം.ഫിറോസ്ഖാന് അധ്യക്ഷത വഹിച്ചു. സെക്രട്ടറി കമാല് വരദൂര്, കേരള പത്രപ്രവര്ത്തക യൂണിയന് സംസ്ഥാന പ്രസിഡന്റ് കെ.പി.റെജി, മീഡിയ അക്കാഡമി മുന് ചെയര്മാന് എന്.പി.രാജേന്ദ്രന്, കാലിക്കട്ട് പ്രസ് ക്ലബ് സെക്രട്ടറി പി.എസ്.രാഗേഷ്,ഫാ.ജോണി കാഞ്ഞിരത്തിങ്കല് തുടങ്ങിയവര് പ്രസംഗിച്ചു.